El Reial decret legislatiu 2/2000, de 16 de juny, d'aprovació del Text refós de la Llei de contractes de les administracions públiques, ha introduït determinades prescripcions, amb caràcter bàsic, que varien el sistema de participació de les empreses licitadores en els procediments d'adjudicació dels contractes.
Especialment cal destacar, quant a la seva implicació en el funcionament del Registre, que els licitadors ja no han d'aportar els certificats positius emesos pels òrgans corresponents acreditatius de trobar-se al corrent d'obligacions tributàries i de la Seguretat Social.
Així mateix, l'experiència assolida en el funcionament del Registre de licitadors i la voluntat de reforçar la seva finalitat de simplificar i agilitar els procediments administratius de selecció del contractista en les licitacions públiques, aconsellen introduir algunes modificacions, entre les quals destaca la relativa al fet que el Registre de licitadors declari també la capacitat per firmar contractes de les persones designades per l'empresa.
També se suprimeix el tràmit de formalització d'un conveni que anteriorment es requeria per donar efectivitat al certificat d'inscripció en el Registre de licitadors davant els òrgans de contractació dels ens locals i d'altres administracions públiques.
En virtut d'això, de conformitat amb el que preveu l'article 62.1 i 2 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, d'acord amb el dictamen de la Comissió Jurídica Assessora, a proposta del conseller d'Economia i Finances, i d'acord amb el Govern,
Es modifica l'apartat 3 de l'article 1, que queda redactat de la manera següent:
"La inscripció en el Registre de licitadors permet que els empresaris puguin substituir, en qualsevol dels procediments d'adjudicació, el lliurament material de la documentació que acredita la personalitat jurídica, l'objecte social, el pagament de l'impost d'activitats econòmiques, la representació i la classificació empresarial i d'altres dades identificatives de l'empresa pel certificat d'inscripció registral emès pel/per la cap de la Secretaria Tècnica de la Junta Consultiva de Contractació Administrativa on consta la documentació que s'hi ha presentat.
Això no obstant, la competència per determinar la capacitat o no per contractar dels licitadors en un contracte determinat està atribuïda a la mesa o l'òrgan de contractació respectiu."
Es modifica l'apartat 5 de l'article 1, que queda redactat de la manera següent:
"El certificat d'inscripció emès pel Registre de licitadors de la Generalitat de Catalunya podrà tenir efectes davant els òrgans de contractació dels ens locals i d'altres administracions públiques que així ho acordin.
Aquest acord es comunicarà a la Junta Consultiva de Contractació Administrativa a l'efecte d'articular l'accés a les dades del Registre."
Es modifica l'apartat 1 de l'article 2, que queda redactat de la manera següent:
"Es poden inscriure en el Registre de licitadors de la Generalitat de Catalunya les persones físiques o jurídiques interessades a participar en les licitacions convocades per l'Administració de la Generalitat de Catalunya o per altres administracions públiques."
Es modifica l'apartat 4 de l'article 2, que queda redactat de la manera següent:
"El/La cap de la Secretaria Tècnica de la Junta Consultiva de Contractació Administrativa és l'òrgan competent per acordar o denegar la inscripció en el Registre de licitadors i per emetre el certificat d'inscripció corresponent.
L'acord d'inscripció i la seva notificació es farà en un termini màxim de tres mesos des de la recepció de la sol·licitud.
"El/La cap de la Secretaria Tècnica podrà denegar motivadament la inscripció en el Registre de licitadors si l'empresa sol·licitant no compleix els requisits i les obligacions que s'estableixen en aquest Decret, així com quan es consideri que la mesa o l'òrgan de contractació han de conèixer íntegrament la documentació empresarial a l'efecte de la seva qualificació jurídica i determinació de la capacitat o no per contractar."
Es modifica l'apartat 1 de l'article 3, que queda redactat de la manera següent:
"Els interessats han de formular una sol·licitud normalitzada on declarin que l'empresa no es troba en cap de les circumstàncies que donen lloc a la prohibició per contractar amb les administracions públiques que estableix l'article 20 de la Llei de contractes de les administracions públiques i especialment la circumstància de trobar-se al corrent en el compliment de les obligacions tributàries i amb la Seguretat Social."
Es modifica el punt 1 de l'apartat 2 de l'article 3, que queda redactat de la manera següent:
"Per a la inscripció en el Registre de licitadors, els interessats han d'aportar la documentació següent:
"3.2.1 Obligatòriament, d'acord amb les característiques de l'empresa:
"a) Escriptura pública de constitució i de modificació, si escau, inscrites en el Registre mercantil, quan aquest requisit sigui exigible per la legislació mercantil aplicable.
Quan aquesta inscripció no sigui obligatòria, cal aportar l'escriptura pública o document de constitució, de modificació, estatuts o acta fundacional on constin les normes reguladores de l'activitat de l'empresa, inscrits, si escau, al Registre oficial corresponent.
"c) NIF de les persones facultades per licitar i/o formalitzar contractes amb les administracions públiques, així com el document d'apoderament o d'atorgament de facultats per a aquests actes."
"d) NIF de la persona que signa la sol·licitud i, si escau, escriptura pública o document que l'habiliti per actuar en representació de l'empresa.
"e) Document d'alta en els epígrafs corresponents en l'impost sobre activitats econòmiques quan s'exerceixin activitats que hi estiguin subjectes, i últim rebut de pagament d'aquest impost."
Es modifica l'apartat 5 de l'article 3, que queda redactat de la manera següent:
"El/La cap de la Secretaria Tècnica de la Junta Consultiva de Contractació Administrativa, amb l'autorització prèvia dels interessats, podrà obtenir directament dels òrgans administratius competents les dades que s'expressen en el certificat d'inscripció registral, sens perjudici que les empreses puguin aportar els documents corresponents si així ho prefereixen."
Es modifica l'apartat 1 de l'article 4, que queda redactat de la manera següent:
"El certificat d'inscripció en el Registre de licitadors té una vigència d'un any des de la data d'emissió i no serà vàlid un cop transcorregut aquest període, sens perjudici de renovació.
Per a aquesta, és necessària la inscripció prèvia en el Registre d'una declaració de l'interessat en el sentit que les dades inscrites no han experimentat variació o la documentació de la que resultin les modificacions ocorregudes.
"Si durant el temps de vigència del certificat ha tingut lloc alguna modificació del seu contingut, l'interessat pot renovar-lo en qualsevol moment, prèvia inscripció de la modificació."
Es modifica l'apartat 2 de l'article 5, que queda redactat de la manera següent:
"La inclusió en el sobre de documentació administrativa que preveu l'article 79.2 del Reial decret legislatiu 2/2000, de 16 de juny, pel qual s'aprova el Text refós de la Llei de contractes de les administracions públiques, del certificat juntament amb una declaració responsable —emesa pel licitador o representant en el procediment d'adjudicació— de la vigència de les dades que inclou, eximirà de l'aportació dels documents referits en el certificat, així com de la declaració que l'empresa no es troba en circumstància de prohibició de contractar i, concretament, de trobar-se al corrent del compliment de les obligacions tributàries i amb la Seguretat Social.
"No obstant això, si el certificat és vigent però inclou dades que ja no són certes, el licitador pot presentar-lo juntament amb una declaració responsable de la vigència parcial de les dades que inclou i amb els documents que actualitzin les dades no vigents."
S'afegeix un nou apartat 3 a l'article 5 amb la redacció següent:
"El certificat determinarà també la capacitat de les persones que designi l'empresa licitadora per signar els documents administratius contractuals."
"Els acords del/la cap de la Secretaria Tècnica de la Junta Consultiva de Contractació Administrativa de denegació d'inscripció i baixa acordada d'ofici en el Registre de licitadors podran ser objecte de recurs d'alçada davant el conseller d'Economia i Finances."
Aquest Decret entrarà en vigor l'endemà que sigui publicat al Diari Oficial de la Generalitat de Catalunya.